Промените в Наказателния кодекс, които инициираме, трябва да дадат на съда да налага нередуцирани наказания по отношение на непълнолетни лица, извършители на тежки престъпления - убийства, изнасилвания и т.н. Това коментира в Сутрешния блок на БНТ депутатът от ГЕРБ Маноил Манев.Гост по темата беше и адвокат Марин Марковски.

Според Марковски справедливостта при зверски престъпления не е галене по главата, а тежка наказателна санкция. Въпросът е как юридически да се стигне до практическото решение. НК е от 1968 г. - през това време непълнолетните са били 10 кг по-леки, психически незряли, без социален опит.

Марин Марковски: Не може да се сложи на кантар престъпник с престъпник - всеки случай е конкретен.

Адвокат Марковски каза, че след 4 години убиецът от Галиче може да е на свобода, според сега действащия Наказателен кодекс.

Манев допълни, че законодателят трябва да реагира на изменените обстоятелства.

Маноил Манев: В конкретния случай (убийството в Галиче / бел.ред.) имаме човек, който два пъти минава през съдебната система, има две осъдителни присъди, които обаче са пробация и условна присъда. Веднъж за побой над безпомощен човек, веднъж за нападение над полицай. Той през тези два пъти минаване през съдебната система е научил всичките си права и бариерата му да извърши по-тежко престъпление и да му се размине, вече е осъзната.